Hagen: Røe Isaksen inhabil om muslimskole
Frp-nestoren mener skolestatsrådens uttalelser kan tolkes som om han støtter etableringen av skolen - før samme Røe Isaksen skal behandle Oslo kommunes klage på godkjenningen av den muslimske privatskolen. Røe Isaksen har gitt prinsipielt uttrykk for at en muslimsk privatskole har like lovlig rett til godkjenning som en kristen privatskole. Klager på vedtaket Både Hagens Frp, skolebyråd Anniken Hauglie (H), Libe Rieber Mohn i Ap og et flertall i Oslo bystyre bestemte seg torsdag ettermiddag for å klage på Utdanningsdirektoratets godkjenning av privatskolen. Da havner klagen på Torbjørn Røe Isaksens bord i Kunnskapsdepartementet før klagefristen 2. påskedag. - Han er definitivt inhabil i denne saken all den tid han har uttalt seg på en måte som tolkes som at han støtter godkjennelsen av skolen. Han bør overlate behandlingen av Oslo kommunes klage til en settestatsråd, sier Hagen til VG. Han er lite blid på at både statsministeren og kunnskapsministerens uttalelser om den nye skolen. - Litt spesielt å nekte Blant annet sa Røe Isaksen følgende til Aftenposten tirsdag: - Jeg ser at det er en legitim diskusjon om egne skoler for muslimer og kristne bidrar til integrering i Norge. Men når alle partier på Stortinget er enige om at man skal ha et lovverk hvor religiøse skoler får statsstøtte, blir det litt spesielt å ville nekte muslimske skoler godkjenning. En slik diskriminering vil neppe stå seg i møte med internasjonale menneskerettighetsforpliktelser. I tillegg til Carl I. Hagen som leder Frps gruppe i Oslo bystyre, så er også Frps innvandringstalsmann på Stortinget, Mazyar Keshvari kritisk til kunnskapsministerens uttalelser i saken før han får klagen fra Oslo kommune på sitt bord. - Uklokt - Jeg syns det er uklokt av kunnskapsministeren å uttale seg i den ene eller andre retning i en sak der han skal behandle klagen. Statsrådens uttalelser kan tolkes som støtte til denne konkrete skolen. Det vil kunne skape usikkerhet om Torbjørn Røe Isaksen som er den øverste ankeinstans da er objektiv, sier Mazyar Keshvari, som både er bystyremedlem for Oslo Frp, og medlem av Stortingets Kommunalkomité. Han mener Røe Isaksen burde ha holdt tett om saken, og forutsetter at han gjør det i tiden fremover. - Jeg vil be Røe Isaksen slutte å kommentere denne konkrete saken siden avgjørelsen kommer til å bli påklaget av Oslo kommune. Det er viktig for alle parter at det ikke er noen tvil om at klagen blir behandlet objektivt og ordentlig fra departementets side, sier Keshvari til VG. Vil vurdere habilitet Kunnskapsminister Torbjørn Røe Isaksen (H) sier til VG torsdag kveld at han kommer til å få vurdert sin habilitet ved en klagebehandling i departementet, på beslutningen om å godkjenne etablering av den muslimske skolen i Oslo. - Hvis vi får en klage på vedtaket, vil vi vurdere habilitet på vanlig måte. Om nødvendig vil Justisdepartementets lovavdeling bli konsultert, sier Røe Isaksen selv til VG. - Kan ikke dine uttalelser til media om muslimske skoler oppfattes som at du støtter etablering? - Jeg kan ikke uttale meg om hvordan det tolkes, men jeg har kommentert faktiske forhold, og faktum er at direktoratet har godkjent 27 privatskolesøknader. Det kan ikke forhindre meg som fagstatsråd i å kommentere privatskolepolitikk. Men jeg kunne kanskje tatt litt flere forbehold og presisert at jeg uttalt meg på generelt grunnlag, svarer skolestatsråden. Ville ikke ta initiativ Han avviser at han har uttalt til media at han ikke har hatt planer om å endre Uttdanningsdirektoratets godkjenning av muslimskolen i Oslo. - Det jeg har sagt er at jeg ikke ville ta noe ekstraordinært initiativ til å omgjøre vedtaket. Det forhindrer ikke at vi skal behandle en klage på ordentlig vis. Røe Isaksen garanterer at Oslo bystyre kan regne med en uhildet og grundig behandling i departementet av sin klage. Vil ha klagen i bakhodet - Vil du være mer varsom med å uttale deg om etablering av muslimske skoler og den aktuelle skolen frem til klagebehandling? - Jeg vil ha i bakhodet at det er en klage som skal behandles. Men som statsråd vil jeg delta i debatter på mitt ansvarsområde, svarer Røe Isaksen. Flere partier i Oslo bystyre, inkludert Høyre, uttrykker nå åpen skepsis til den muslimske skolen fordi søkerne kommer fra det samme miljøet som sto bak dennå nedlagte Urtehagen muslimske skole. - Gjør det inntrykk på deg, statsråd? - Godt forsøk. Men det er den typen spørsmål jeg ikke skal svare på.
Carl I. Hagen mener kunnskapsminister Torbjørn Røe Isaksen (H) må erklære seg inhabil i muslimskolesaken.